Märten Kross

Märten Kross (sündinud 21. juunil 1970 Tallinnas) on eesti kirjanik, kunstnik, muusik ja produtsent. 
Haridus.
Märten Kross on õppinud aastatel 1977–1988 Tallinna 21. Keskkoolis ja Tallinna 1. Õhtukeskkoolis, seejärel New Yorgi Fotograafiainstituudis, Eesti Kunstiakadeemias, Estonian Business Schoolis ja University for the Creative Arts juures Farnhamis Inglismaal, kus omandas magistrikraadi. 
Töö ja looming.
Äri- ja ühiskonnategevus.
1993. aastal asutas Märten Kross koos Marek Strandbergi ja Agu Kivimäega Tallinna vanalinnas aadressil Pikk 39 tegutsema hakanud Iiri pubi Hell Hunt (Kross on ka pubi nime autor). Legendaarseks kultuuriinimeste ja ühiskonnategelaste suhtluspaigaks kujunenud söögi- ja joogikoht oli klubi, kus tehti loomingut ja sõlmiti tähtsaid kokkuleppeid ning mis jõudis ka ise lauludesse (nt Lauri Saatpalu ja ansambli Folkmilli esitatud "Hella Hundi pubi"). Rahvusvahelise turismiportaali Tripadvisor hinnangul oli see 1990. aastatel Tallinna parim pubi. Pubi suleti 2002. aasta sügisel.
Seejärel on Kross tegelnud kinnisvaraarenduse ja vanade hoonete renoveerimisega. Näiteks 1998. ja 1999. aastal osales ta Tallinnas Kentmanni 15 ja Weizenbergi 29 korterelamu arendusprojektides (arhitektid A. Alver ja T. Trummal). 2005. aastal osales ta Tallinnas Vabriku 33 kortermaja arendusprojektis (arhitekt Raivo Kotov), mis pälvis 2005. aastal Tallinna Kultuuriväärtuste Ameti preemia parima uusehitise eest miljööväärtuslikus piirkonnas.
2009. aastal asutas ta koos Ellen Niidu ja Eerik-Niiles Krossiga Jaan Krossi Sihtasutuse, mis tegutses kuni 2019. aasta lõpuni ja andis välja Jaan Krossi kirjandusauhinda. 2019. aastal loovutati auhinna üleandmise korraldamine Eesti Kirjanike Liidule.
Aastatel 2009–2011 töötas ta Kõue mõisa arendus- ja projektijuhina.
Muusika.
Märten Kross hakkas bändimuusikat tegema 14-aastase punkarina. Ta on mänginud kitarri ansamblites Kulo (1985), Just Knud Qvigstad (1988–1991) ja Mr. Lawrence (1991–1993). Üht pöördepunkti oma muusikakarjääri sündmusterikkas alguses on ta meenutanud nii: 
Pärast 16-aastast muusikategemispausi hakkas Kross musitseerima koos Jaan Söödiga. Nende koostööst sündis kahemeheplaat “Eile, täna, homme”, mis ilmus 2015. aastal. Umbes samast ajast on ta musitseerinud ansamblis, kuhu kuuluvad peale tema Peeter Metsar, Kiur Aarma, Raun Juurikas ja Toomas Rull. Kross on kinnitanud, et see on just see muusika, mis iseloomustab tema praegust olemust ja mida ta just nüüd teha tahabki.
2019. aastal ilmus Märten Krossi autoriplaat "Üks poiss vaatas tähti" CD-l ja 2021. aastal vinüülplaadil. 
Kross on kirjutanud muusika Peeter Simmi lühimängufilmile "Vereringe" (2011). 
Kirjandus ja publitsistika.
Ta on kirjutanud ka oma isa Jaan Krossi teose "Kallid kaasteelised. II" soomekeelse väljaande (2010) kaassõna "Isäni Jaan Kross".
Tema artikleid on ilmunud ajalehtedes Eesti Päevaleht, Maaleht ja Hiiu Leht ning ajakirjades Cheese, Looming ja GO Reisiajakiri.
Fotograafia.
Märten Krossi fotosid on erakogudes Eestis, Prantsusmaal, Belgias, Soomes, Islandil ja USA-s.
Filmikunst.
Märten Kross on produtsendi, stsenaristi või fotograafina kuulunud mitme filmi tegijate hulka.
Isiklikku.
Märten Kross on kirjanike Jaan Krossi ja Ellen Niidu poeg. Tema õde Maarja Undusk on kunstnik, vend Eerik-Niiles Kross on poliitik, poolõde Kristiina Ross on keeleteadlane ja tõlkija, poolvend Toomas Niit oli psühholoog.
Aastatel 1988–2014 oli ta abielus näitleja Kärt Krossiga, kellega tal on kolm last: tütar Maria Bessières, poeg Jakob Kross ja tütar Emilia Kross.
Seejärel oli Märten Kross abielus maalikunstnik Stina Murakas-Krossiga (1967–2021). Abikaasa võitlusest vähiga on ajendatud Märten Krossi romaan "Kokkuleppelised imed".
2023. aastast on tema elukaaslane moekunstnik Riina Põldroos.